Imtella' Awwissu 31, 2021 Il-Ministru għall-Edukazzjoni Justyne Caruana qalet li l-pjan dwar il-ftuħ tal-iskejjel fil-ġimgħat li ġejjin qiegħed jiġi analizzat mill-awtoritajiet tas-saħħa. "Il-pjan qiegħed hemmhekk iżda ovjament irid jiġi approvat mill-awtoritajiet tas-saħħa li qed nistennew li jiġi approvat mill-ħin għall-ieħor", qalet il-Ministru Caruana f'kummenti lil tvm.com.mt fi tmiem konferenza tal-aħbarijiet li matulha tħabbru bosta bidliet fis-sistema edukattiva ta' pajjiżna. Dan il-pjan hu meħtieġ fid-dawl tal-konsegwenzi li ġabet magħhom il-pandemija tal-Covid-19 fuq l-istudenti kollha fl-aħħar sena u nofs tant li l-iskejjel kellhom jagħlqu l-bibien tagħhom għal bosta ġimgħat bil-għan li ma jkomplix jinxtered il-virus. Dr Caruana spjegat li wara l-approvazzjoni tal-awtoritajiet tas-saħħa, il-pjan se jiġi diskuss f'laqgħat ma' dawk kollha involuti biex eventwalment id-dettalji jingħataw lill-ġenituri kollha. Qalet li bħala ġenituri tifhem it-tħassib tal-ġenituri u se tassigura li jingħataw l-informazzjoni kollha meħtieġa.